বিশেষ প্রতিনিধি, চট্টগ্রাম ব্যুরো  বিগত বিএনপি-জামায়াত জোট সরকার আমলে টেকনাফ সীমান্ত দিয়ে ১০ ট্রাক অস্ত্রের চালানটি বাংলাদেশে ঢুকেছিল। চট্টগ্রামে আটক অত্যাধুনিক এই অস্ত্রের চালানটি ছিল ভারতের সন্ত্রাসবাদী সংগঠন উলফার। কারাগারে আটক  চট্টগ্রামের আন্তর্জাতিক চোরাকারবারি  হাফিজ পুলিশের কাছে উলফার জন্য আনা অস্ত্রের ব্যাপারে যাবতীয় তথ্য দিলেও পুলিশ তা গোপন করে। বিগত জোট সরকারের প্রভাবশালী মহলের চাপে পুলিশ এসব তথ্য আদালতে উপস্থাপন করেনি। এমনকি সে সময়কার মামলার পিপি নিজেও পুলিশের কাছ থেকে এ ব্যাপারে কোনো সহযোগিতা পাননি। ব্যবসায়ী হাফিজুর রহমান ২০০৩ সালে ঢাকার মিরপুর থানা পুলিশের কাছে বিষয়টি নিয়ে পূর্ণাঙ্গ একটি জবানবন্দি দেয়। যা পরবর্তী সময়ে কৌশলে পুলিশ গোপন করেছে বলে সূত্র জানায়। মহাজোট সরকার ক্ষমতায় আসার পর হাফিজের জবানবন্দির ওপর ভিত্তি করে  মামলার তদন্ত শুরু হয়। এ জবানবন্দি মামলার মোড় ঘুরিয়ে দেয়। তোলপাড় করা এ অস্ত্র মামলার অন্যতম প্রধান আসামি হাফিজুর রহমান ২০০৫ সালের ২৬ অক্টোবর হাইকোর্টে আত্মসমর্পণ করলে পুলিশ তাকে গ্রেফতার করে। মিরপুর থানার মামলা নং ৮৪-র পরিপ্রেক্ষিতে তাকে গ্রেফতার করা হয়।  হাফিজুর উলেল্গখ করেন উলফা নেতা পরেশ বড়ূয়ার সঙ্গে জাতীয় পার্টি নেতা অভির মাধ্যমে তার পরিচয় হয়। পরিচয়ের সূত্র ধরে পরেশ বড়ূয়ার সঙ্গে তার ঘনিষ্ঠতা হয়। এক পর্যায়ে পরেশ বড়ূয়া তার সঙ্গে ব্যবসা করার জন্য প্রস্তাব দিলে হাফিজুর রাজি হন। ব্যবসার এক পর্যায়ে বিদেশ  থেকে কিছু মেশিনারিজ আমদানি হবে এবং চট্টগ্রামে এসব মেশিনারিজ খালাসের জন্য হাফিজুরকে দায়িত্ব দেওয়া হয়। ২০০৪ সালের মার্চে পরেশ বড়ূয়ার সঙ্গে দেখা করেন হাফিজ। ধানমণ্ডির এক বাসায় তাদের কথা হয়। বাংলাদেশের কোন জলসীমায় এসব অস্ত্র নামানো হবে এবং কীভাবে তা খালাস করতে হবে সবকিছু বুঝিয়ে দেওয়া হয় হাফিজকে। বৈঠকের পরদিন উলফা নেতা আসিফ ধানমণ্ডি থেকে হাফিজকে গাড়িতে তুলে নেন। তারা রওনা হন চট্টগ্রামের উদ্দেশে। চট্টগ্রামে পেঁৗছে তারা ওঠেন নগরীর হোটেল গোল্ডেন ইন-এ। গোল্ডেন ইন থেকে হাফিজ চলে যান তাদের পারিবারিক প্রতিষ্ঠান  লালদীঘিরপাড়ে চশমার দোকান নুর অপটিক্যালসে। ট্রলার মালিক হাজী সোবহান দোকানে হাফিজের সঙ্গে দেখা করেন। এ সময় হাজী সোবহান মাল খালাসের জন্য দাবি করেন ১০ লাখ টাকা। তাকে ৪ লাখ টাকা দেওয়া হয়। পরেশ বড়ূয়ার কাছ থেকে হাফিজের নেওয়া ৫০ লাখ টাকার মধ্যে ট্রলার ভাড়া বাবদ সাড়ে ১২ লাখ টাকা খরচ করা হয়। বাকি টাকা তিনি তার পটিয়ার বাড়িতে খাটের তলায় লুকিয়ে রাখেন। ২৯ মার্চ সন্ধ্যায় ট্যাক্সিক্যাব নিয়ে তিনি উলফা নেতাদের নিয়ে বন্দর সংলগ্ন কয়লার ডিপো এলাকায় যান। সেখান থেকে সাম্পানে করে নদীতে অবস্থানরত ট্রলারে ওঠেন। ৩০ মার্চ রাত ১০টায় ট্রলার  দুটি গভীর সমুদ্রে দাঁড়িয়ে একটি জাহাজের কাছে পেঁৗছে। রাত ১১টা থেকে মাল ডেলিভারি শুরু হয়। প্রায় ১৪ ঘণ্টা ধরে চলে মাল ডেলিভারি। ট্রলার দুটি লোড হওয়ার পরপরই চট্টগ্রাম বন্দরের উদ্দেশে রওনা হয়। ৩১ মার্চ ঘুরপথে ট্রলার দুটো নোঙ্গর করে সাগরের টেকনাফ সীমান্তে। ১ এপ্রিল ভোর ৬টায় টেকনাফ থেকে রওয়ানা হয়ে ১০টায় কক্সবাজার পেঁৗছে। কক্সবাজারে ট্রলার থেকে হাফিজ নেমে যান।  চট্টগ্রাম সিইউএফএল ঘাটে প্রয়োজনীয় সমন্বয় সাধনের জন্য হাফিজ মাইক্রোবাস ভাড়া করে কক্সবাজার থেকে রওনা হন। অন্যদিকে ট্রলারটি রওনা দেয় চট্টগ্রামের দিকে। ট্রলার  দুটিতে তখন হাজি সোবহান এবং উলফা নেতারা সার্বক্ষণিক তদারকিতে থাকেন। কক্সবাজার থেকে পটিয়ার বাড়িতে ফিরে লাল প্রাইভেটকারযোগে সিইউএফএল ঘাটের উদ্দেশে রওনা দেন হাফিজ। সিইউএফএল ঘাট থেকে মাল নেওয়ার জন্য ট্রাক ঠিক করার দায়িত্ব ছিল উলফা নেতা ছদ্মনামধারী জুয়েলের। ফোনে ৭টি ট্রাকের ব্যবস্থা হয়েছে বলে হাফিজকে জানান জুয়েল। শ্রমিক নেতা বাবু এগুলো ভাড়া করে দেন। এ বাবুই হচ্ছেন শ্রমিক নেতা হাজি ইয়াকুব। ট্রাকগুলো এস আলম সিমেন্ট ফ্যাক্টরির আশপাশেই রয়েছে বলে ইঙ্গিত দেওয়া হয়। হাফিজ তার প্রাইভেটকারযোগে সরাসরি হোটেল গোল্ডেন ইন-এ  আসেন। এখান থেকেই উলফা নেতাদের নিয়ে তিনি রওনা হন সিইউএফএল জেটির উদ্দেশে। ১ এপ্রিল রাত সাড়ে ৮টায় তারা পেঁৗছেন সিইউএফএল ঘাটে। এখানে তাদের সঙ্গে দেখা হয় হাজি সোবহান, আরজু পাগলা, দীন মোহাম্মদের। ট্রলার থেকে মাল খালাসের জন্য হাফিজ ৮ লাখ টাকা দেন আরজু পাগলাকে। মাল খালাসের আগেই ঘাটের চারপাশে উলফার লোকজন অবস্থান নেয়। লোডিংয়ের জন্য প্রস্তুত থাকা ৭টি ট্রাকে মাল খালাস শুরু হয়। রাত ১০টার দিকে ঘটনাস্থলে উপস্থিত হন পুলিশের সার্জেন্ট আলাউদ্দিন। তিনি দীন মোহাম্মদের সঙ্গে কথা বলে সাম্পানযোগে কয়লার ডিপোর উদ্দেশে চলে যান। এক  পর্যায়ে তিনি আবার ফিরে আসেন। সঙ্গে নিয়ে আসেন ৩ পুলিশ সদস্যকে। তাদের হাতে ছিল লাঠি। সার্জেন্ট ছিলেন সিভিল ড্রেসে। তার কাছে একটি রিভলবার ছিল। এক পর্যায়ে সার্জেন্ট মাল খালাস বন্ধ করতে বলেন। ঘটনাটি মোবাইল ফোনে কর্ণফুলী থানার ওসিকে জানিয়ে সার্জেন্ট আরও ফোর্স পাঠাতে বলেন। অবস্থা বেগতিক দেখে হাজি সোবহানকে সঙ্গে নিয়ে হাফিজ মেরিন একাডেমীর পাশ দিয়ে সাম্পানযোগে পালিয়ে যান। ঘটনাস্থলে পড়ে ছিল হাফিজের গাড়ি। পরে কে বা কারা হাফিজের গাড়ি নিয়ে সটকে পড়ে।